b'\n_START_ARTICLE_\nInterCityExpress\n_START_PARAGRAPH_\nInterCityExpress (kratica ICE) je omre\xc5\xbeje hitrih vlakov v Nem\xc4\x8diji in nekaterih sosednjih dr\xc5\xbeavah, storitev najvi\xc5\xa1jega ranga \xc5\xbeelezni\xc5\xa1kega prevoznika Deutsche Bahn. Vklju\xc4\x8duje preko 250 vlakov v treh serijah, ki so prepoznavni po svoji aerodinami\xc4\x8dni obliki in svetlo sivi barvi z rde\xc4\x8do vzdol\xc5\xbeno \xc4\x8drto po obeh straneh. Vlake najnovej\xc5\xa1e serije ICE 3 izdeluje konzorcij pod vodstvom podjetij Siemens in Bombardier._NEWLINE_Omre\xc5\xbeje prog za razliko od japonskega sistema \xc5\xa0inkansen ni bilo v celoti zgrajeno na novo v ta namen, temve\xc4\x8d vlaki vozijo po obstoje\xc4\x8dih progah nem\xc5\xa1kega \xc5\xbeelezni\xc5\xa1kega omre\xc5\xbeja, zato nikjer v Nem\xc4\x8diji ne morejo dose\xc4\x8di svoje najvi\xc5\xa1je hitrosti 330 km/h in le na redkih odsekih vozijo s hitrostjo 300 km/h. Prva \xc5\xbeelezni\xc5\xa1ka proga, po kateri je vozil ICE, je bila proga Hannover - W\xc3\xbcrzburg. Prvi vlak je za\xc4\x8del voziti med tema mestoma leta 1991.'